
CHAPITROJ. 


SUPEO POR L’USHERO. 


KOMODA en sua komfortoza shirmivo ek 
pino-branchi, “Sonny” Tabor senpeligis e 
preparis la du kunikli quin il taposdimeze 
kaptabis e kontente askoltis la kansono dil 
extera ventego. 

L'unesma pezoza nivo di vintro frapeskis 
l'alta regiono di nord-Arizona. Lore esis sub 
la — glaciigo-grado ed  omnaminute 
plukoldeskis. Kelka floki ja flugis quale 
blank abeli ne la severa griza cielo, ed ante 
noktesko la sturmo tote furios. 

Sonny alimentis per kelka branchi sua 
faireto ed esforcis rimemorar ke la hela, 
sunoza dezerto esas nur kelka dii adsude— 
regiono ube l'uceli kantas e la flori florifas. 
Nur cent e kinadek milii fore, cirkume! 

Ne semblis esar posibla ke somero povas 
chanjar a bitra vintro per tante mikra disto. 


Acensante de la valo dil Salo-rivero, il 
pasabis de una mondo aden altra. 

l ne voluntante livabis sud-Arizona. 
Armizita bando de oficiri igis ta loko kelke 
tro varma por ilu, ed il eskapabis li nur per 
la maxim streta spaco. 

Nam Sonny Tabor—quankam ilu ne 
aspektis quale danjerozulo—esis 
proskriptito e fuganto. Mortinta o vivanta, 
ilu esis “demandata” da omna ushero en la 
Teritorio. 

Esis premio de sisamil dolari por ilu, e la 
pendo-kordo vartis ilu ye la Fino dil Voyo. 
Il esforcis ajornar la Fino dil Voyo tam 
longe kam posible! 

La proskriptito ne semblis tro anxioza. Il 
mem gaye siflis dum preparar sua supeo. To 
ne esis nova stando por ilu. Sonny Tabor ne 
evis plu multe kam duadek yari, ma il 
fugabis de pos sua yuneso, sempre un salto 
avan la persequanti. 

Hike en la sovajeyo, la sturmo 
pluproximeskante, il sentis su esar tam 
sekura e tam libera kam dum ula tempo en 
sua vivo. Ilua nura enemiki lore esis la 
koldeso e la nivo, ed en la shirmo di sua 
“wickiup” [wigwamo], il deziris ridar ye 
L'Oldulo Vintro. 


Balde la kunikli siseskis en la stana lado 
qua servis kom padelo. Lore il pozis bidono 
de aquo sur du stoni, e kande ol bolieteskis, 
il ektiris sako de teo-folii mixita kun sukro. 
La sako esis apene plu granda kam tabako- 
sako. 

Il preferabus kafeo, ma il voyajis sen 
bagaji, e mem ico esis luxo. L'aromo di la 
teo mixesis kun la krakema doro di la pini 
ed augmentis ilua ja akut apetito. 

“Me opinionas ke ni povas tolerar ol, ka 
ne, Fardo, mea kara? Povus esar multe plu 
mala, yes ya.” 

Il vidis Fardo, ilua fidema, makulizita 
kavaleto, tra la kreviseturi inter la pino- 
branchi. La kavalo stacis proxim la maxim 
varma latero di la shirmivo ed olua 
briletanta pelo nigre e blanke makulizita 
esis nivizita. 

Fardo anke semblis sat kontenta pri la 
lora stando. L'animalo brametis ye la sono 
dil voco di Sonny. 

Esis nulo suspektinda o stranja en la vesti 
dil proskriptito, ecepte forsan ke il portas 
du pafili e base weris oli. Li esis un-ago, 
blue stala Colt-i, kushita en pistoluyi facita 
por rapida ektiro, ed esis de .45-kalibro. Il 
portis la kugli por oli en du larja, krucumita 
zoni. 


Il urjis sua kampeyo-faireto e de tempo a 
tempo turnis al fritata karno, askoltis la 
stridado e jemado dil alta supra pini. 

“Esos tre, tre kolda canokte,” il murmuris. 

Subite la proskriptito staceskis tam rekte 
kam posible en la mikra shirmivo. Sono 
venabis ad ilu, plu laute kam la jemo dil 
vento, ed il restis tense, okuli ed oreli alerta. 
Ilua akute flaranta kavaleto anke anxioze 
movabis e levis sua kapo. 

De ula loko en la sempre plu obskura 
tenebreso, kavalkanto pluproximeskis. Lore, 
plu klare Sonny audis la matida bato dil 
hufi di kavalo. 

Sonny ne expektis vizitanti. Nek deziris 
li. Segun ilua savo, il esas adminime duadek 
milii de irga homala lojeyo, e semblis 
stranja ke irgu voyajez dum tala nokto. 

Tamen, esis nulo facinda. Il ja vidis la 
kavalkanto venar proxime, audis lua klamo: 

“Hola!” 

La proskriptito rapide parregardis la 
nekonocato qua proximeskas a la shirmivo. 
Tra la vorticanta nivo-floki, Sonny videtis 
altstatura, magra homo evanta cirkume 
quaradek yari, sidanta sur granda nigra 
kavalo. Lu weris mantelo ek mutono-pelo e 
Colt ligita exter olu, e Winchester fusilo 
pozesis ye la selo. 


Sonny suafoye salutis, koncia pri la fakto 
ke la nov-venanto esas tam interesata da ilu 
kam ilu ipsa esas pri la nov-venanto. 

La viro havis longa, magra vizajo, l'infra 
parto preske celita da densa bruna labio- 
barbo. Sonny ne rimemoris vidir plu akuta 
o plu penetranta paro de okuli. Li havis la 
koloro di polisita stalo. 

“Perdita, ka ne, yunulo?” lu tandem dicis 
per amikala voco. 

Pos longe regardante la proskriptito, il 
laxeskis. En Sonny Tabor esis ulo 
charmanta, preske pueratra. Il aspektis 
mem plu yuna kam ilua yari, ed en la 
fluktuanta lumo dil kampeyo-fairo, ilua 
vizajo semblis tre inocenta e milda. 

La blua okuli di Sonny esis kandida e 
sincera, e kande il ridetis—ed il lore kelke 
ridetis—l'anciena cikatro de kuglo en ilua 
vango aspektis quale foseto. 

“Ne perdita—nur voyajas, e haltas por la 
nokto,” Sonny respondis. 

“Kelke kolda lito-sulo, ka ne, filio?” 

“Nu, me preferas squatar ube me esas 
kam ube tu esas,” Sonny ridetante dicis. 

La kavalkanto kune frapis sua dike 
gantizita manui, kurvigis sua shultri, e 
konsentante subridis. 


“Me serchas quar viri,” lu dicis, e duris 
deskriptar lia kavali ed equipaji. “Ka tu 
vidis li hodie? Li forsan separis su, ma me 
opinionas ke li kune kavalkas.” 

La proskriptito negis per kapsigno. “Tu 
es l'unesma homo quan me vidis dum la 
tota dio,” il sat vere dicis. 

“Vidante la brilo di tua fairo, me 
opinionis ke me trovabus li—me ecitesis,” 
dicis la nekonocato. “Komprenez, ta friponi 
pri qui me parolas spoliis la banko en 
Flagstaff hiere. Me es ushero Pat Timlin, di 
Kokonino Stat-distrikto.” 

La rideto di Sonny Tabor ne chanjis, ma 
la pulso di ilua kordio ya chanjis! Per 
semblante sensucia movo, ilua dextra 
manuo falis adinfre, la pinti di ilua fingri 
frolis la ledro di ilua larja getro e haltante 
apud la kurva kroso di ilua .45. 

Ma il ne esforcis ektirar olu. L'ushero 
semblis sensuspekta e pronta forirar. Fakte, 
Timlin ya ireskis, levis un manuo por adiar. 
Lu haltis, tamen, e turnis sua kavalo. 

“Nu, yunulo, to quon tu koquas, irge quo 
ol es, tre bone odoras,” lu dicis. 

“Es kuniklo,” dicis la proskriptito. “Ka tu 
volas manjar?” il polite invitis. 


“Nu, yes, me ya volas, danko!” l'oficiro 
kordiale dicis. “Ne manjis de pos dejuno, e 
mea ventro forte plendas.” 

Timlin ligis sua kavalo, plurafoye fulis 
sua pedi por rekuperar la sango-fluo, pose 
insinuis su tra la bas aperturo dil 
improvizita shirmivo di Sonny. 

“Tre komoda interne, kindo,” lu grunis. 

Sonny tirabis la rebordo di sua kremea 
Stetson-chapelego kelke plu infre til sua 
okuli ed adsupre turnabis la kolumo di sua 
blue e blanke quadrizita kamizo, por ke la 
grando parto di ilua vizajo esez celita. Esis 
sat klara kauzo por to, nam la nivo siflis tra 
la kreviseturi inter la pino-branchi. 

L'ushero havis longa gambi, e lu 
troplenigis la mikra wickiup. Lu mustis 
tordar su por evitar la fairo, ed amba lojanti 
esis konstriktata. Konstruktante la refujeyo, 
Sonny ne projetabis por gasto— certe ne tala 
gasto! 

Se la proskriptito esis nervoza, il ne 
montris lo, ma procedis preparar la supeo. 
Ol esis preske parkoquita, e l'odoro di la 
fumifanta karno tentis. Il blotisis super la 
fairo e facis finala turno. 

“Ka tu serchas laboro hike, filio?” 
questionis l'ushero. 

“Yes, sioro. Qua posiblaji?” 

“Ne tro multa dum ca sezono,” Timlin 
dicis. “Ne hike—ne til printempo. Tu esabus 
plu fortunoza infre en la suda lando.” 

La proskriptito ne palpebragis. 

“Pro quo tu supozas ke me venis de ibe?” 
il lente dicis. 

“Tu vestizesas tre lejere por lAaltajo, 
puero,” respondis l'oficiro. “Tu es tre fora 
de irga loko—ka tu savas lo? Es plu kam 
quaradek milii de Flagstaff. Pro quo tu livis 
Tucson? O ka Phoenix?” 

“Wickenburg,” dicis Sonny. 

Il ne povis saveskar per la vizajo di 
Timlin. La dika labio-barbo celis l'expresuro 
di lua boko, e la griz okuli sempre same 
semblis. 

“Ka tu laboris ibe?” lu questionis la 
proskriptito. 

“Me laboras irga loke posible,” nelaute 
dicis Sonny. “Me opinionas ke la kuniklo 
nun es pronta, ushero. Servez tu ipsa.” 

La tenera karno esis delicioza, e ushero 
manjis per hungreg apetito. Sonny same 
hungris, ed il ne volis ke irgo jenez sua 
repasto. To esis kelke stranja situaciono— 
servante supeo por autoritatozo. 

Timlin desmetabis sua ganti, ed apertabis 
sua dika mantelo, e Sonny videtis sis- 
puntizita stelo di ushero an la suba kamizo. 


12 


Dum manjar, loficiro parolis inter 
mastikar. 

“Ta friponi qui spoliis la banko en Flag,” 
lu dicis, “ya es quar de la maxim mala 
mortiganti qui venis a ca lando. Li furtis 
maskizita. Pafis lemployato e la kasisto til 
morto e forkavalkis kun okamil dolari 
papera. Me quik organizis bando armizita e 
persequis, ma ne Vidis mea viri de pos 
dimezo. Li ne povis rajuntar me,” lu pluse 
dicis severe. 

Sonny Tabor havis sua opiniono—tre 
respektoza opiniono—pri oficiro qua sole 
persequas quar pafisti. 

“Me esperas ke tu kaptez ta viri, ushero,” 
il dicis. 

“Me ne dicas ke me facos lo, ma me ne 
falios pro ne esforcar,” dicis Timlin. “Ca 
sturmo multe favorigos li. Nur askoltez ta 
vento!” 

Lu levis sua kapo, palpebragis kande 
nivo-nubo, quale farino, flugis aden la 
wickiup. Extere omno esis mujanta 
obskureso. La vento, per granda klami, 
furioze luktis kun la pini, esforcis tordar oli 
de la radiki. 

“Hike ni es supra la maro de un milio e 
duimo, ed ol ya tre koldeskos ante matino,” 
lushero grunis. “Hmm, ta teo esis tre 

saporoza, filio. Se tu havus kelka pluo 
disponebla, me ne refuzus—” 

“Se ni pardrinkas ol, me facile facos plu 
multa,” dicis Sonny. 

Pro ke il sidis maxim proxime a la fairo, il 
sorgeme levis la vaporifanta bidono de la 
varmega zi per sua du manui, extensis ol 
vers ushero Timlin. L'oficiro extensis 
manuo, e lore— 

La kordio dil proskriptito grande saltis. Il 
faligis la bidono, plaudis varmega teo adsur 
la sulo ed aden la fairo. 

Esabis akuta klikto kande ulo harda e 
kolda encirkligis amba karpi—manoto! 

“Esez tranquila,” lente dicis ushero. “Ne 
esis bona faligar ta bona teo. Tu es mea 
kaptito, Tabor, do restez kalma. Tu es 
arestita. 


CHAPITRO II. 


PLU FORTA KAM 
L'AUTORITATOZI. 


DUM tota duimo di minuto, la proskriptito 
regardegis sua manotizita manui, astonata e 
perplexa. Pro miskonceptar l’inteligenteso 
dil ushero, il perdabis omno. E tante facile! 

“Nu, tu vinkas,” il tandem dicis. “Tu ya 
dupigis me.” 

“Me es sat bona pokero-pleanto,” ridante 
konfesis Timlin. “Tu supozis ke me ne 
konocas tu, ka ne? Nu, me rikonocis tu 
preske del komenco. Kande me komisesis, 
du yari ante nun, tua tota deskripturo es 
klovetagita super la skribtablo dil olima 
ushero. Ol es ankore ibe. Me memore savas 
ol, kerlo. Me nultempe expektis, tamen, ke 
me esus ta qua duktus tu a la kordo dil 
pendigisto. Tu es longe tarda, Tabor.” 


“Me povus tre facile mortigir tu kande tu 
kavalkis a me e dicis qua tu es,” Sonny 
nelaute dicis. “Tua dika ganti——” 

“Ka yes? Me ne es certa,” severe replikis 
lushero, “ganti o nula ganti. Me spektis tu, 
e se tu movabus me duktus tu mortinta a 
Flagstaff, vice to quo me nun intencas. 
Turnez tu, Tabor—tu ne plus bezonos ta 
pafili.” 

La proskriptito obediante, l'ushero ektiris 
amba .45-i del pistoluyi, kurioze exploris 
oli. Lua propra pafilo esis en lua gremio. 

“Sat bela fumaganti,” lu subridis de dop la 
densa labio-barbo. “Oli esos bona suveniri, 
me opinionas, ma—oli iras.” 

Lu ĵetis li amba adextere aden 
l obskureso. 

“Nun dicez a me, ube es tua kamaradi, 
Tabor,” lu dicis. 

“Me ne komprenas——” 

“Tu es bona mentianto, ma to ne nun 
helpos tu,” Timlin konsilis. “Tu esis un de la 
quar qui spoliis ed ocidis hiere en Flag. Me 
ne havas stumpo-kapo, no. Qua esis laltra 
tri?” 

“Me parolas vere” la proskriptito 
paciente dicis. “Me ne esis proxim a 
Flagstaff, e me nultempe esis kun bando 
dum mea tota vivo.” 


“Nu, se tu ne parolos, to es bueno segun 
me,” Timlin dicis kun levo di shultri. “Me 
povus faciligar tua voyo, ma segun tua 
volo.” 

Lu traserchis Sonny, ma trovis nulo 
ecepte kelka arjenta moneto-peci. 

“Do un del altra homi havas ol, ka ne?” lu 
murmuris. “Me opinionas ke vi omna 
konkordis renkontrar plu tarde en ula loko 
e partigar Vokamil. Nu, me havas tu, 
omnakaze, e me preferas havar tu kam irga 
proskriptito en la Sud-westo. Es tre granda 
premio por tu, anke, me kredas. Me ne 
volas chanjar la temo, ma qua de ta du 
bankisti tu faligis? O ka tu mortigis li 
amba?” 

Sonny Tabor paleskis sub sua brunigita 
pelo, e pose la koloro hastis aden ilua vangi. 
Ilua blua okuli varme flagris. 

“Me savas nulo pri la spolio!” il iracoze 
dicis. “Me es proskriptito, ushero, ma me ne 
es bandito, e pri ocidar irgu——” 

“Tu mortigis multi dum tua vivo, Tabor.” 

“Yes, me mustis mortigar—por salvar mea 
propra vivo, ed ulfoye por protektar altri,” 
Sonny nelaute dicis. “Ma se me esus 
ocidero, Timlin, me certe adjuntabus tu a 
mea kolekturo ante nun.” 


“E tu ya facabus lo, se tu esabus 
kurajoza,” ushero simple dicis. “Nu, ni 
pleis hike sat longe. Ni irez. Me e tu quik 
ireskas a Flagstaff.” 

Sonny astonate regardis lu. “Quo? 
Canokte—tra ca nivo-sturmo?” 

“Yes, ni irez.” 

“Ni ne sucesos. Ni esus fortunoza irar dek 
milii.” La proskriptito levis sua shultri. “Ma 
tu es la chefo, me supozas.” 

“Tu savas ke me esas!” 

L’ushero pozis la restajo dil lenii adsur la 
flami, e la fairo tante feroce kreskis ke la 
wickiup incendiesis. Lore Timlin pulsis 
Sonny adextere. 

“To donos multa lumo por ke me videz to 
quon me facas,” lu grunis. “Stacez ibe til ke 
me selizas tua kavalo.” 

Mem se Sonny ne esabus kaptita, 
lushero tre desfacile selizabus la kavalo, 
nam se esis kavalo por nur un viro, Fardo 
esis ta animalo. Destranquile snortante, la 
makulizita kavalo tandem permisis ke 
Timlin pozez la selo e li tandem esis pronta 
irar. 

La flamifanta wickiup lumizis 
koshmaratra ceno di tordant arbori e 
fluganta nivo. La vento venis del nordo e 
suflegis. La noktala kavalko ne esos 

agreabla, certe, ma Sonny esis tro stuporata 
e deskurajigita por multe suciar pri lo. Il ne 
multe plu longe vivos, omnakaze. 

En Flagstaff, il esos pendigita, mem se il 
montris su inocenta pri la banko-spolio. La 
kondamno a morto semblante esos balde 
facita. 

“Bonvole, ushero,” il dicis, “mea ganti es 
en mea hancho-posho.” 

Timlin gantizis ilu. Lore lu prenis sua 
kordo e nodigis ol cirkum la tayo dil 
proskriptito por ke la nodi esis dop ilu. 

“Ol esos tre obskura,” lu severe dicis, “e 
me ne volas perdar tu, yunulo.” 

Timlin riskis nulo. Malgre su, Sonny 
admiris la persistema rezolvo e 
sorgemeso dil ushero. 

Il esis kurioza, tamen, ka l'ushero ne esis 
fola pro incendiar la shirmivo dop li. Lu 
facile povabus retenar sua kaptito ibe til 
jornesko o til ke la sturmo finis. 

Negracioze uzante sua manotizita manui, 
Sonny acensis adsur la selo dum ke Timlin 
desligis sua granda nigra kavalo ed acensis. 
Lu kurtigis la kordo til ke esis nur du metri 
inter la du kavali, lore kun sua tranita 
kaptito, avancis aden la furio di la sturmo. 

Pos livir la flami dil fairo, li povis vidar 
nulo. Adminime Sonny tote ne savis adube 

li iras. Glaciatra buleti, frostigita tam harde 
kam sablo-grani, pikis ilua vizajo ed okuli, 
blindigis ilu. 

La vento semblis prenar la respiro ek ilua 
pulmoni, malgre la protekto donata da la 
pini. Ol kriis en ilua okuli kom demonatra 
voci. Per sua manotizita manui il tiris sua 
“madras” adsur l'infra parto di sua vizajo, e 
pos to sucesis plu bone irar. 

Il esis kurioza, quale l'ushero, irge quante 
lu konocas ta lando, savas adube irar. On 
vidis nula orientizii en ta furiant 
obskureso, e l'una direciono semblis sama 
kam Valtra. 

“Me opinionas, ke to es lua problemo, ne 
la mea, Sonny murmuris, e regretoze 
pensis pri sua komoda kampeyeto ube il 
projetabis repozar dum la sturmo. “Me es 
indiferenta, ka ni atingas Flagstaff ka ne.” 

Semblis neposibla ke la vento povus plu 
forte suflar, ma ol plu forte suflis. La nivo 
cesis falar, ma ol pulsesis aden profunda e 
danjeroz amasi. 

Anke plukoldeskis—perforante kolda 
segun Sonny, qua kustumis esar en la 
sunoza dezerti di la bordo-lando. La kolda 
stalo dil manoto koldigis ilua karpi quale 
glacio-rimeni. 

“Me joyas ke me povis supear, 
omnakaze,” la proskriptito pensis. “Me es 
kurioza, quale lVushero prizis mea 
koquarto.” 

Fato ya pleabis kruela joko por ilu, ma 
esis vana plendar pri mala chanco. La 
futuro semblis mala, ma forsan esos 
posiblajo ante ke la lincho-kordo falez 
cirkum ilua kolo. 

Kande Voportunajo arivis, il volis esar 
pronta profitar de olu. Pro to il igis la sango 
fluar tra ilua membri tam bone kam la 
manoto permisis. 

Esis nur sat multa lumo por ke il videz la 
neklara formi dil ushero e lua kavalo. 
Timlin evidente savas sua voyo, nam lu 
persisteme avaniris tra la foresto, e 
presorge igis ke la kordo esez tensita inter 
lu ipsa e la kaptito. 

Lore li livis la alta foresto e venis adsur 
alta tablo-lando, nuda de arbori ecepte hike 
ed ibe esis grupi de aplastita cedri. La nivo- 
sturmo hike mem plue furiis, suflis nivo 
sisar trans la frostigita sulo quale bitra 
cindri. 

La vento jetis la nivo del altaji, tranis ol 
de la somiti, e vorticis ol en nubi trans la 
plana lando. Ol esis la maxim mala sturmo 

experiencata da la proskriptito. Il esis 
astonata stuporata. 

Lore Sonny preske falis de sua selo. 
L'ushero ya falis. Lua granda kavalo falabis 
aden nivo-plenigita krevisuro. Fardo, 
probable instintale avertita, subite haltis, la 
kordo sukusite tensis, e la makulizita 
kavalo preske falis a la genui. La 
proskriptito sizis la selo-korno per sua 
manotizita manui por evitar falar super la 
kapo dil kavalo. 

En nivo til la tayo, lushero shancelante 
staceskis, la revolvero tenita en lua 
gantizita manuo. Sonny audis lua klamo 
mi-dronita dal vento-frapi. 

“Esforcez nulo, Tabor. Me ankore havas 
tu, e me——” 

Sonny ne pensis pri esforcar eskapar. La 
situaciono ne povus esar plu desoportuna. E 
se il sucesus eskapar, adube il irus? Il 
perdesis, e la koldeso esis terorinda. Morto 
reptis sur la tablo-lando tanokte, e ton il 
savis. 

“Mea kavalo—lu ruptis la gambo,” klamis 
l'oficiro pos longa pauzo. 

Red flagro ruptis obskureso, e resonanta 
pafsono informis Sonny ke Timlin pafabis 
sua kripligita kavalo. Pose il vidis ke 
lushero tiras su ek la profunda krevisuro 

per la kordo. Lu klamante venis adapud 
Sonny. 

“Tua kavalo mustos portar du, Tabor! Me 
acensos addop tu. Restez ferme.” 

Anhelante, lu hisis su adsur la dorso di 
Fardo, lore tranchis la kordo qua ligabis la 
du kavali. 

“Me timis ke ni mortos, kindo,” l'ushero 
anhelis. “Til nun, me esis certa ke me savas 
ube ni esas. Ni devis atingir la Rampala 
Paseyo longatempe ante nun. La vento 
evidente chanjis e dupigis me. Me ne savas 
nia loko. Ni perdesas.” 

Esis ulo plu forta kam V'autoritatozi, e to 
esis Naturo ipsa. Li esis en la manui di 
destino. Ne plus esis distingo inter li. 
Proskriptito ed ushero amba afrontis preske 
certa morto. 

CHAPITRO III. 


TRA-LUKTAR. 


SEGUN l'ushero, en duadek milii esis nula 
homala lojeyo—adminime quan lu konocas. 
Lia maxim bona chanco semblis esar 
retroirar a la foresto, ube li povus 
konstruktar shirmivo, o facar fairo. Ma per 
qua direciono? Li ya esforcis irar, ma dum 
plu kam un horo li voyajis sur la sama, ne- 
interruptita tablo-lando. Nula orientizili esis 
videbla. 

Tandem Sonny permisis ke Fardo irez 
segunvole, esperis ke ulamaniere la fidem 
animalo trovez la justa voyo. L'ushero 
evidente domajesis per la falo, nam lu 
semblis stuporata e konfuzigita. 

“Se lo maxim mal eventus,” lu murmuris, 
“ni esforcez exkavar en niv-amaso, Tabor.” 

Ma la proskriptito savis ke esas tro kolda 
por facar lo. Anke esis nula plusa niv- 

amasi. La vasta, senshirma tablo-lando 
esabis skrapata da la furianta bentego. La 
hufi di Fardi maxim ofte kliktis an nuda 
roki. 

L'oreli di Sonny esis frostita, ilua manui e 
vizajo esis sensenta. 

“Komencas semblar ke tu ne havos la 
plezuro pendigar me, ushero,” il severe 
dicis. 

Sonny Tabor nultempe oblivius la mizero 
di ta senfina nokto. Nur la sukusado di ilua 
kavalo igis ke il vigilez e luktez. Stranja 
dormemeso, ne desagreabla, tandem preske 
vinkis ilu. Il semblis vagar aden sonjo, la 
vento kantante mortiganta lulkanto. Preske 
irinte—— 

Subite il koncieskis, forsukusis sua 
mortiganta letargio. Il ne plus sentis la pezo 
dil korpo dil ushero an sua dorso. Timlin 
falabis a la tero. 

“Haltez, Fardo!” 

Il desfacile apertis sua okuli, nam la cilii 
esas kune frostigita. Neklare il vidis 
obskura makulo an la nivoza sulo. Ol esis 
Timlin, sternita. 

“Acensez, ushero,” Sonny klamis tra 
rigida labii. “Tu tro balde cedas tu.” 

“Lasez me—me fatigesas,” feble dicis 
Timlin. “Forirez.” 

L'ushero probable tro estimabis sua 
forteso. Lu mankis la vigoro di Sonny 
Tabor. La proskriptito kustumabis su ad 
omna sorto de privaco. Il pure vivis, ed ilua 
yuneso e duriveso lore suportis ilu. 

Yen, l'oportunajo venabis por salvar il del 
ushero por sempre. Il nur bezonus pikar 
Fardo per sua sporni, livar Timlin a morto, 
e sole riskar eskapo de la sturmo. 

Facar lo anke esus ulmaniere justifikata. 
Timlin reprezentis ilua bitra enemiko— 
lautoritatozi. Ol esus su-prezervo. Fardo 
forsan povus portar un kavalkanto a 
sekureso, ma on ne darfas expektar ke la 
kurajoz animalo vinkez portante du. 

Sonny Tabor ne kulpis pri la situaciono. 
L'ushero ipsa venigabis ta desfortuno a su 
per sua temerareso. 

Sonny rigide decensis ed inklinis su 
super Timlin. 

“Me volas la klefo—la klefo a ca manoto, 
homo,” lu klamis por esar audita super la 
mujo dil vento. 

“Nul—klefo,” murmuris l'ushero. 

La vorti semblis incitar lu, nam lu 
desfacile ektiris sua pafilo ed esforcis levar 
olu. 

“Ni amba mortos, Tabor! Tu ne darfas 
eskapar——” 

La proskriptito sizis la Colt ek lua manuo 
e pozis ol aden un de sua propra pistoluyi. 

“Me ne livos tu—me esforcas helpar tu, 
ka tu ne komprenas?” Sonny kriis. “Me 
povas plue helpar se tu klefapertas ca 
manoto. En qua posho es la klefo?” 

“Me ne havas la klefo,” Timlin jemis. 

“Quon tu volas dicar?” 

“Klefo—es en mea kontoro en Flag,” 
ushero defiante dicis “Kande me 
manotizas homo, la manoto restas til ke lu 
atingez la karcero.” 

Komplikajo! To pludesfaciligis la laboro 
dil proskriptito. Il kelke dansis por forigar 
la rigideso de sua korpo, frapis sua 
sensentigita e manotizita manui kelkafoye 
an sua kruri, lore inklinis su super Timlin 
por levar lu. 

“Me salvos tu malgre tu, ushero,” il gaye 
dicis. 

“Mortiganto! Damnita bandito!” babilis 
Timlin, dementa e rulante sua kapo del una 
flanko al altra pro deliro. “Lasez me— 
dormar.” 

Pozante la longa korpo di la mi-koncia 
ushero adsur la dorso di la makulizita 
kavalo ne esis facila tasko, ne mem se 
Sonny havabis libera manui. Tamen, il 
tandem sucesis e ligis Timlin a la selo per 

kordo por lu ne itere falez. Pose il acensis 
ed urjis Fardo adavane aden la sturmo. 

La teno livar ’ushero a morto nultempe 
enirabis la mento di Sonny. 

“Ni irez, Fardo,” il murmuris. “Ni irez— 
ulaloke.” 

Irg ordinara kavalo mortabus hori ante 
lore. Ma quale la mastro, la tenue 
muskuloza kavaleto esabis hardigita da 
multa desfacila e danjeroza voyi, ed olua 
muskuli similesis hardigita stalo. Prenante 
la morso per la denti, la kavalo itere 
avancis, tam senfatigebla kam mashino. 

Plusa bitra horo pasis. Timlin lore esis 
tote senkoncia, e lua kapo pendis an una 
shultro, groteske saltetadis. La koldeso tenis 
lu—lu ne tro longe duros. 

E Sonny savis ke su ipsa standos ne plu 
bone se li ne trovos refujeyo de la sturmo 
ante triadek minuti. La vento poniardagis 
ilu, ed il luktis por ne enirar la dormo de 
qua on ne vekos. 

“Mem se ni atingus la foresto,” il pensis, 
“me ne povus konstruktar——” 

Lore Fardo turnis su adsinistre, 
plurapideskis per ultima vigoro. Sonny 
strenis por regardar, ma komence vidis 
nulo. 

Cedra brancho frapis il del obskureso. Il 
inklinis la kapo, ed altra branchi frapis dum 
ke la makulizita kavalo plunjis aden densa 
kopso. 

Subite Fardo haltis—direte apud la muro 
di dometo ek lenii! 

CHAPITRO IV. 


CELO-LOKO DI FURTISTI. 


KANDE Sonny decensis de la kavalo, ilua 
sensenta gambi krulis, ed il falas a sua 
genui adsur la nivizita tero. Plura minuti 
pasis ante ke il povis igar ke la muskuli 
obediez. Li ne tro frue atingabis shirmivo. 

Il ne ja povis bone vidar la dometo, 
ecepte ke ol esis obskura e semblis 
abandonita. Il tandem sucesis trovar la 
pordo, e per multa desfacileso levis la 
senkoncia korpo di Timlin de la dorso di 
Fardo. 

“Kad irgu asistas?” la proskriptito klamis 
plu laute kam la kriachi di la frostiganta 
vento. 

Nulu respondis, mem pos plurafoye ped- 
frapir la pordo. Ol esis klefklozita, e 
komence rezistis ilua esforci, ma pos frapar 

ol kelkafoye per la shultro, ol cedis kun 
melankolioza bumpo ed adinterne ocilis. 

Sonny entranis ushero, pose klozis la 
pordo. Planko-sulo esis sub la pedi—nur ton 
il povis tatempe dicernar pri la dometo. 

La chambro esis tre kolda—evidente nula 
fairo ibe facesis dum la dio—ma kompare al 
mordanta vento extere, ol esis paradizo. 

Il tandem sucesis pozar sua manotizita 
manui aden posho e trovis alumeto. Il 
sorgeme acendis olu, shirmis ol tam bone 
kam posible per sua fingri, ed alte tenis olu. 

La dometacho havis nur un chambro, 
moblizita per liteti an un muro. Quankam la 
chambro odoris de desfresha tabako, ol 
semblante ne esis okupata adminime dum 
plura dii. 

La planko-sulo esis pelmele kovrata da 
anciena lud-karti, sigareto-stumpi, e vakua 
wiskio-boteleti. Lacerita e sordida kovrili 
esis sur la liteti; esis kelka ruptita sidili e 
tablo makulizita per kandelo-graso. 

Un del unesma kozi vidita da la 
proskriptito esis lanterno havanta fendata 
lampo-kameno. Il prenis ito, sukusis olu, e 
trovis ke ol kontenis poka oleo. Il nehabile 
acendis la mecho. Nun li adminime havis 
lumo. 

Ma to quo joyigis Sonny esis vidar ronda 
furnelo ek fertolo e grand amaso de lenii an 
un muro. Il quik laboreskis e balde juis 
krakanta fairo. 

Lore il atencis Timlin. L'ushero esis 
senkoncia e feble respiris. Lua vizajo esis 
palega. Sonny tandem sucesis levar lu aden 
la liteto maxim for la furnelo. Il savis ke 
oportas ne varmigar la mi-frostigita homo 
tro rapide. 

Il laboris pri frotar la membri di Timlin 
tam briske kam posible. L'autoritatozulo 
kelke movetis, jemis, ma lua okuli restis 
klozita. 

“Lu rikoncieskos sat balde. Me iros sorgar 
Fardo.” 

Se il ne trovus altra shirmivo por la 
fidema makulizita kavalo, il duktus olu 
aden la dometo, irge quale la posedanti di la 
dometo opinionas. Direte an la dometo, 
tamen, esis varma hangareto. 

Il exploris ol per la lanterno, pose 
enduktis Fardo. Il joyis vidar tri o quar saki 
de frumento ibe konservata. 

“Nun tu manjos, Fardo mea karo,” la 
proskriptito subridis. “Kredez me, tu 
meritas ol. Me abominas pensar pri ube me 
nun esus sen tua kavalo-raciono e kavalo- 
kurajo. Beunas noches, caballo!” 

Livante Fardo manjar la meritita supeo— 
o dejuno—Sonny retroiris a la dometacho. 
La stando di Timlin ne multe chanjabis, ma 
sat forta pulso rivenabis a lua karpi, e pos 
poka tempo la Kokonino-ushero 
rikoncieskos. 

“Ha, se me povus desmetar ca manoto—” 
Sonny murmuris. 

La furnelo varmeskis til redeso, e kande 
la proskriptito klozis la aero-truo, la 
chambro diveneskis komfortoza. Pos 
varmigar su, il sorgeme exploris la 
dometacho, avida trovar ulo por desmetar 
la manoto. 

Il ne longatempe serchis ante decidar ke 
il hazarde trovabis la chefa domo di bando 
de banditi, bov-furtisti, e probable homi plu 
mala. 

Multa kozi pozesis sub la liteti—spoliaji, 
evidente, de raptado. Il vidis sep nova 
Winchester-fusili, la vendo-bilieti ankore 
an oli. Esis multa buxi de municioni ed altra 
provizuri, ed amasigita en angulo esis multa 
peli, la brulmarko tranchita ek singla pelo— 
to multe parolis. 

Traserhcante, il mem trovis sigaro-buxo 
preske plena de arjenta Mexikiana moneto- 
peci—peso-i e mi-peso-i—valorante cirkume 

sisadek dolari. Il pulsis to itere adube ol 
trovesis. 

Plu valoroza kam irgo altra—segun ilu— 
esis limilo. Il plunjis akuta extremajo 
adinter du lenii dil muro, pozis l'altra 
extremajo an ilua pektoro, e laboreskis pri 
la manoto. 

Fortunoze, ol esis ekmoda manoto, sorto 
quan il bone konocis, ed il atencis la seruro. 
Ta laboro bezonis multa tempo, tamen, ed 
ilua brakii doloris e jornesko venis ante ke 
la stala manoto tandem tinkletis e falis a la 
pavimento. 

“Plu bone,” il murmuris, ed extensis sua 
fatigita muskuli. “Ma nun quo?” Il kurioze 
regardis Rimlin. “Eventi esas drola, il 
ridetis. “Me hike responsiva pri ushero!” 

Il regardis tra Punika fenestreto, spektis 
la cielo paleskar e grizeskar. Lore esis sat 
lumoze por ke il videz proxima kozi, ed il 
vidis ke la dometacho cirkondesis da densa 
kopso. Ol esis tante bone celita ke nur 
miraklo igis ke li hazarde trovez olu. 

Ye jornesko, la vento febleskis. La sturmo 
finis e la cielo klareskis. Un de la maxim 
kolda notko experiencata en nord-Arizona 
finis. 

Subite la proskriptito rigideskis, salte de 
la fenestro. Quar kavalkanti aparabis. Li 

venis direte vers la dometacho, kavalkis per 
sufidema galopeto, quale homi venante 
adheme. 

Sonny rapide exploris la pafilo dil ushero, 
pozis ol en sua revolveruyo, ed inklinis su 
adsuper Timlin. L'oficiro restis senkoncia. 
La proskriptito hastoze forprenis lua 
insigno e faligis ol aden sua propra kamizo- 
posho. Se la nov-venanti esas tala homi 
quala il supozis, ta arjenta stelo devas restar 
nevidita. 

Selo-ledro stridis extere. Sonny havis 
poka tempo por turnar su ante ke la pordo 
adinterne ocilis. 

“Nu, me dicas——” anhelis basa voco. 

“Qua per Deo——” venis koro de altri, e la 
perkutili di pafili akute kliktis. 

CHAPITRO V. 


PIROTEKNI! 


LA HOMI qui bruske eniris la dometo esis 
quar de la maxim maligne aspektanta viri 
quin Sonny rimemoris vidir. L'unesma viro, 
qua semblis esar la chefo di la quaro, 
semblis radiar feroca ledeso. 

Lu esis granda raptisto havanta ruptita 
nazo, mikra red okuli, e quadratra 
mandibulo buldogatra. Buklagata super lua 
nivizita mantelo esis du .45-revolveri 
havanta ivora krosi. 

L'altra tri ne esis plu luranta. Unu havis 
desordinata nigra barbo qua celis lua vizajo 
infre de la vango-osi. Altru havis salianta 
denti e pintoza vizajo quale vizelo. La 
quaresma viro klaudikis e portis karabino 
en sua mitenizita manuo. 

“Bona matino, kavalieri!” agreable salutis 
Sonny Tabor. 

Uli de la nov-venanti havis pafili en lia 
manui, ma vidante la ridetanta yunulo 
weranta quadratizita kamizo, li astonate 
taceme stacis. La viro havanta vizelatra 
vizajo klozis la pordo. 

“Quon tu facas hike, kindo?” severe 
questionis la chefo. 

“Perdesis en la sturmo, mea amiko e me,” 
Sonny lente dicis. “Ka co esas tua domo?” 

“Yes—ed ol ne es hotelo,” dicis la raptisto 
havanta ruptita nazo per rauka voco. 

Lua red okuli semblis traprobar Sonny. 
Lua respirado acensis kom vapor-nubo 
cirkum lua kapo dum ke lu stacis proxim la 
pordo, cirkonspekte spektante la yuna 
proskriptito. 

“Nur es muchacho, Van,” dicis la barbizita 
viro, e lu avancis vers la furnelo e skrapis la 
glacio ek lua desordinata barbo. 

“Nu, ma qua es ta altra kerlo?” grunis la 
chefo, regardegante l'ushero, qua ankore 
jacis senkoncie sur un de la liteti. “Ca du 
homi forsan es del armizita bando! Qua tu 
es, kindo?” lu questionis Sonny. 

“Nur bov-gardisto, chomanta nun,” la 
proskriptito lente dicis. 

“E ca altru?” 

“Lu anke  chomas—nun,” Sonny 
murmuris. 

La chefo semblis satisfacata, quankam 
iracema pro trovir nekonocati en lua chefa 
domo. Lu venis al altri apud la furnelo, fulis 
sua botizita pedi e varmigis sua manui. 

La quar kunparolis nelaute. La regardi 
sendita vers Sonny esis tote neamikala. 

“Kande tu partigos, Van?” la proskriptito 
audis un de li dicar, ma la homo havanta 
ruptita nazo negis per kapsigno e gestis por 
taceso. 

La fripono havanta vizelatra vizajo 
susuris dum kelka minuti aden lua orelo, ed 
itere regardis Sonny e Timlin e solene 
afirmis per kapsigno. 

“Tu e la maladulo mustas forirar,” lu 
rauke dicis. 

“Me ne povas movar lu nun,” Sonny 
dicis, “ma tam balde kam lu es kapabla——” 

La labio di la chefo tordesis, revelis lineo 
de pintizita, tabako-makulizita denti. 

“Me facas bonajo por permisar ke tu irez, 
kindo,” lu mokante dicis. “Vi devas hastar 
ante ke me pensas altre e——” 

“He!” interruptis la klaudikanta viro. 
“Quo es to?” Lu blotisis e prenis ulo de la 
pavimento. 

La kordio di Sonny saltis. Il obliviabis 
celar la ruptita manoto! 

La brovi di la chefo dil bando kuntiresis 
pro la manoto. Lu turnis su por regardegar 
Sonny per sua inflamat okuleti. 

“O tu o tua amiko es autoritatozo,” lu 
grunachis, lua granda manui falis a la krosi 
di la revolveri. “Qua de vi——” 

“Es sat facila deskovrar,” dicis la viro 
havanta salianta denti. “Ta manoto es 
ruptita, e komprenende l'oldulo sur la liteto 
ne weris oli. Se es autoritatoza hike, ne es 
ta kindo.” 

“Kindo, ka tu weris ta manoto?” la 
bandito-chefo questionis. 

“Me weris ol.” Sonny rapide pensis e 
kalme konfirmis per kapsigno. 

“E ta altru es oficiro, ka ne?” 

“Ka me sorgus lu, se lu esus?” Sonny 
respondis, la voco ferma. 

La homo havanta ruptita nazo rulis 
sigareto sen cesar regardar la vizajo dil 
proskriptito. 

“No, ecepte ke tu es tota folo, tu ne facus 
lo,” lu konfesis. “Ka tu fugis, muchacho?” 

“Yes ya.” 

“Nu, ni anke,” dicis la chefo, e levis sua 
shultri. “Pro to ni volas esar prudenta. Tu es 
nova a ta ludo, me supozas, ma ne ni. 
Forsan tu audis pri me—me es Van Aldean, 

e me es sat bone konocata en Utah. Ilti es 
mea homi,” lu grunis, e donis la nomi. 

La fripono havanta ratatra vizajo e 
salianta denti nomizesis “Flagro” Curtland; 
la klaudikanta homo esis Jake Thaddus; e la 
barbizulo esis “Barbo” McGaul. 

“Se tu deziras restar kun ni, kindo, ni 
forsan povas sendar bona dinero a tu,” dicis 
Van Aldean. “Ni ne es avaruli. Ni jus finis 
laboro per qua ni ganis quanto de pekunio.” 

Sonny facile imaginis quo esis ta 
“laboro.” Il ne dubitis, ke ta harda pafisti 
esas la banditi qui spoliabis ed ocidabis en 
Flagstaff. 

“Tu devas naracar tua historio a ni, 
kindo,” grunis Curtland. “Pro quo tu e tua 
companero kavalkis tra la sturmo hiere 
nokte?” 

“Ni perdis la voyo, nur to,” Sonny lente 
dicis. 

“Hu!” snortis Barbo McGaul. “Quale ni 
savas ke lu vere parolas, Van? Me ne prizas 
la situaciono. Me nultempe vidis ushero di 
Kokonino, ma ta kerlo sur la liteto ya 
similesas lua deskripturo. Me traserchos lua 
poshi por forsan trovar letri o paperi qua 
revelos qua——” 

Lu pazis vers Timlin, ma la voco di Sonny 
Tabor akute sonis: 

“Restez for lu!” 

La maligna vizajo di Van Aldean 
obskureskis. “Ho, do lu es oficiro, ka ne, 
kindo?” 

“Se yes, lu ne es en tala stando por 
domajar vi, dicis Sonny. “Lasez lu 
repozar!” 

Li regardegis Sonny dum longa tempo, 
astonate regardis la yuna muchacho qua 
audacis imperar li. Lore Van Aldean 
mokante ridetachis. Lua karnoza sinistra 
manuo restis apud la kroso di sua Colt. 

“Me ne savas, ka ta oficiro fingas dormar, 
ma me ya savas ico,” lu oglachis, “lu 
nultempe vekos! Me nun havas kuglo 
portanta lua nomo! Me——” 

Sonny Tabor pozis sua dorso an la muro. 
Il kelkete ridetis, ma nur per la labii. Ilua 
blu okuli similesis glacio-peceti, e la kuglo- 
cikatro en ilua vango ne similesis foseto. 

“Me mortigos l'unesma homo qua facas 
mala movo!” ilua voco krakis. 

“Tu facos—quo?” anhelis Van Alden, e lu 
retroe inklinis sua kapo ed explozis per 
rido-bramo. L'altri anke ridis. 

To quon Sonny dicabis evidente esis tre 
drola por li. Ol esis brava fanfarono—li 
opinionis—por senexperienca yunulo. 

La rideto di Sonny anke dupigis li. Il ne 
movabis vers la .45 trusita en la 
revolveruyo an ilua dextra kruro. 

“Nu, muchacho, dicis Barbo kun 
senhumuroza ridetacho. “Me supozas ke ni 
indulgos tu, e konsentas a tua impero.” 

“Ka yes?” Sonny lente dicis. 

“Yes! Ni permisos ke tu mortez kun tua 
oficir-amiko!” 

E la manuo di Barbo McGaul sendesis 
vers sua Colt en la revolveruyo! 

CHAPITRO VI. 


KANDE L'USHERO VEKIS. 


LA BARBIZITA danjerozulo esis rapida, ma ne 
sat rapida—por vivar! Per movo tro 
rapidega por esar vidita dal okulo, Sonny 
ektiris e pafis! La flagro de fairo e fumo 
venis ante ke la pafilo di McGaul esis ek la 
ledro. 

La volant ocidero mortigesis preske 
instantale. La bramo dil .45 di Sonny dronis 
lua agonio-kriacho kande la kuglo perforis 
lua dika korpo e plunjis aden la lenio-muro 
dop lu. 

Dum la tempo di mi-respiro, l'altra tri 
perplexe hezitis, astonata ke un sekundo di 
Eterneso povas chanjar ca ridetanta, 
pueratra muchacho aden mortiganta lukto- 
mashino. Ma dum ke la kadavro di McGaul 
tump-is al pavimento, l'altri agis! 

“Faligez ta yunulo!” klamis Van Aldean, 
ektirante sua du Colt-i. 

Mem tatempe li ne komprenis ke li esas 
koram la maxim mortigiva pafisto en la tota 
Sud-westo. Sufidema ke li povas quik 
mortigar Sonny, li blasfemis e pafadis. 

Br-r-r-anng! Bang! Br-r-rong! Instantale la 
dometacho esis plena de pale blua pulvero- 
fumo—fumo fulminata da flagrante rubandi 
de flami. 

L'explozi kreis kontinua bramado, 
surdiganta tempesto qua tremigis la domo 
del pavimento al plafono. 

E tra la fumo Sonny movis e saltis, base 
blotistante, ilua sputanta .45 tenita infre la 
hancho, la bluigita fusil-tubo inklinata 
adsupre. Il adlatere pazis, pafis, itere pafis! 

Curtland, la homo havanta salianta denti, 
faligis sua pafilo e falis a sua genui, la 
vizelatra vizajo blanka e tordita. Un del 
kugli di Sonny perforabis lua shultro. 

La klaudikanta danjerozulo—Jake 
Thaddus—pafeskis sua karabino sen pozar 
ol a sua shultro. La paf-disto esis tante 
kurta ke l'unesma pafo brulis la kolo di 
Sonny per pulvero-grani, quankam la kuglo 
preterzumis il per milimetri. 

Thaddus nultempe itere pafis. Lu 
spasmatre abasis e levis la charjo-levero, e 

dum ke lua fingro tensis an la destensilo, 
Sonny sendis kuglo aden lua kapo. La 
fumifanta karabino kliktis an la pavimento 
e Thaddus, kun obskure blua cirklo super la 
sinistra okulo, sequis olu. 

Saminstante, Van Aldean pafis rekte ye la 
kordio di Sonny—tro proxime por faliar. 

La kontakto jirigis Sonny e frapis il ad un 
genuo. La respiro livis ilua korpo quale se il 
frapesas da tampilo. 

“Me frapis tu!” grunachis Van Aldean. 

Ma lu astonesis, pro ke la .45 di Sonny 
itere flagris, la kuglo frolis la flanko di lua 
mandibulo. La danjerozulo retropafis, pro 
hasto faliis per un metro. 

“Qua per la diablo tu esas?” lu aboyetis. 

“Mea nomo es Tabor,” dicis Sonny, e kun 
klamo Van Aldean saltis vers la pordo, 
frapis ol e trapasis. To esabis sato por lu! Lu 
ja audabis ta nomo! 

Quankam Sonny povabus pafar lua 
dorso, il permisis ke lu forkurez. Il 
shancelante staceskis, esforcis respirar. La 
sinistra parto di ilua pektoro esis sensenta, 
quale frapita da martelo. 

Tre sorgeme il pozis sua fingri aden la 
kamizo-posho ed ektiris l'insigno di ushero 
Pat Timlin. La stelo, preske tote deformata, 

esis varmega. Ol deturnabis la kuglo di Van 
Aldean. 

“Me nultempe expektis ke un de olti 
donez fortuno a me, ma ol ya facis lo 
hodie,” Sonny murmuris dum regardegar 
olu. 

Timante ke Vushero esabis pafita da 
misiranta kuglo, il inklinis su super Timlin. 
L'oficiro esis sen domajo, ankore senkoncia. 
Lu kelkete movis, e jemis, ma lua okuli 
restis ferme klozita. 

Flagro Curtland, la vundita fripono, 
blasfemis e tordis su sur la planko-sulo 
proxim la furnelo. Pro prudenteso, Sonny 
pedfrapis lua pafilo for lua manui. 

Lore il ekiris kun sitelo, plenigis ol per 
nivo, e fuzigis ol an la fairo, pensante ke il 
rikonciigos Timlin per balnar lua vizajo. 

Sonny jus rivenabis kun la sitelo, e 
pasabis vers lushero, kande pedfrapo 
apertis la pordo kun tump-o. Vizitanti! La 
proskriptito jiris—un instanto tro tarde. 

“Levez. la manui, kerlo!”  bramis 
imperema voco. 

Sonny hezitis nur dum kurt instanto, lore 
obediis. Esis nulo altra posibla. Sis viri 
nelaute glitabis a la dometacho, e li vinkis. 

Il konjektis qua li esas, precipue pos ke 
du de li kuris vers ushero. 

“Se Timlin, e lu es vundita!” un de li kriis. 

“Ho Deo!” kriis altru. “Quo eventis hike? 
Ol es bucheyo!” 

Astonata krii venis del altri regardante la 
du vundita homi e la vundita homo sur la 
planko-sulo dil dometacho. 

“Omnu asistas! dicis granda viro dum 
rapide desarmizar Sonny Tabor. 

“Yes, ni havas omna quar, semblas,” viro 
havanta pendanta griza labiobarbo afirmis 
per kapsigno. “Esis kombato hike, certe. Ka 
Vushero es vundita?” 

“Ne semblas esar markizo sur lu.” 

Vireto weranta stale-bordizita binoklo 
pazis proxime a Sonny Tabor. 

“Nu, quon tu dicas, yunulo?” lu 
questionis. 

“Ka vi es l'armizita bando de Flagstaff?” 
Sonny questionis. 

Il aspektis kalme, ma ilua kordio 
submersesis sub desespero. Esar tale 
kaptita, pos tante multa danjero, tristigas. 

“Ni ya es!” kurte dicis la binoklizita viro. 
“Do ne esforcez negar ke tu es un de la quar 
banditi qui raptis de mea banko, du dii ante 
nun.” 

“Me ya negas lo,” la proskriptito kelke 
fatigite dicis. “Ta tri fripono sur la 

pavimento savas pri ol, me opinionas, ma 
me——” 

“Quar viri spoliis la banko—ne tri,” kurte 
dicis la Flagstaff-bankero. “Tu es la 
quaresma.” 

“La quaresma kerlo jus eskapis de hike. 
Ka tu ni vidis lu, sioro?” Sonny kriis. “Ne es 
tro tarda nun, se tu volas chasar lu.” 

“Nula ganso-chaso, danko,” la bandano 
kolde dicis. “Tu es la quaresma viro. Quon 
tu facis? Ka disputis pro la partigo di la 
spoliajo? Omnakaze——” 

“L'ushero rikoncieskas, homi,” anuncis 
un del altri. “Nun ni balde saveskos to quo 
eventis.” 

Lu pozabis flakono de wiskio an la labii 
di Timlin, e la stimulanta liquoro rikolorigis 
la magra vizajo dil oficiro. Lu plurafoye 
tusis ed esforcis rekte sideskar sur la liteto. 

“Quo eventis, ushero?” li questionis. 
“Quale tu venis adhike?” 

Timlin bezonis kin o dek minuti por uzar 
sua voco, e kande lu tandem paroleskis, lu 
povis dicar nulo por explikar la situaciono. 
Lu stuporate regardis Sonny, la bando, itere 
la proskriptito. 

“Me—me ne savas, quale me venis 
adhike,” lu feble murmuris. “Mea lasta 

memorajo—la sturmo—me—— Quante longe 
me tale standis?” 

“Du hori,” Sonny nelaute dicis, “forsan 
tri.” E lu fatigite duris naracar to quo 
eventabis de pos ke Timlin senkoncie 
falabis de la dorso di Fardo dum la hiera 
nokto. 

Li astonate askoltis, e nulu esis plu 
astonata kam Timlin ipsa. Lu agitis sua 
kapo, tamen, plu kam unfoye, ante ke 
Sonny finis sua naraco. 

“Se tu salvis me de la sturmo, Tabor, me 
dankas tu, ma——” 

“Tabor!” V altri «kor-kantis, l'okuli 
saliante. 

“Yes, lu es Sonny Tabor, maxim 
demandata homo en la Teritorio,” Timlin 
dicis. Lu harde regardegis la proskriptito. 
“Ca tua bando—tu dicis ke li volis mortigar 
me, do tu pafis——” 

“Me dicas, ke li ne es mea bando,” Sonny 
repetis. “Me nultempe antee vidabis irgu de 
li.” 

“To es tre dina,” grunis un de la bando. 
“Quale tu adportis ushero adhike, se ol ne 
es tua celo-loko?” 

“Me hazarde trovis ol, o plu juste, mea 
kavalo trovis ol.” 

La binoklizita homo marchis a la kadavro 
di Barbo McGaul e regardegis olu. 

“Me rikonocas lu,” lu dicis. “Ca barbizita 
kerlo esis un de li, yes ya. La vento kelkete 
forsuflis sua maskilo kande lu livis la 
banko, e me vidis lua vizajo.” 

La du mortintuli e la vundita Curtland 
esis traserchata, anke Sonny, ma nula 
pekunio trovesis. 

“Quale tu opinionas, Timlin?” la bankero 
questionis. 

“lti es la quar viri quin ni demandas— 
nula dubito pri lo,” l oficiro rezolveme dicis. 
“Li probable celis la dinero raptata.” Lu 
regardis, ne nebenigne, Sonny Tabor. 
“Sendubite, yunulo, tu salvis mea vivo, 
hiere nokte. Mea lasta memorajo esas esir 
en nivo. Pro quo tu ne konfesas? Me facos 
omno por helpar tu.” 

La proskriptito sentis la minaco di 
lakrimi. Il esis plu mizerozo kam dum sua 
tota vivo. Komprenende ilua juro—la juro di 
proskriptito—esas tote vana! 

L'ironio esis ke Timlin experiencabis 
omno, e se lu nur esabus koncianta, lu 
savabus ke Sonny vere dicabis. 

L'ushero turnis su vers Curtland, qua 
sidis sur la pavimento, dorso an la muro, 
tenante sua vundita shultro. 

“Ka Tabor esis en tua bandaco, kerlo?” lu 
questionis. 

Curtland venenatre ridetis, montris sua 
ratatra denti per mokanta grimaso. 

“Ka lu esis? Komprenende lu esis,” lu 
mentiis. “Lu es nia chefo, ed esis lu qua 
pafis ta du bankisti en Flag. Ni disputis pri 
partigar la dinero kande lu pafeskis e——” 

“Nu, yen la fino!” la bando kor-kantis. 

L'ushero shancelante staceskis. “Yes, me 
supozas, ke ol es la fino,” lu regretoze dicis. 
“Me sentas nun kapabla voyajar. Ligez 
amba kaptiti, e strikte atencez la nodi kande 
tu ligas Tabor, od il ruinigos tua kordi quale 
il ruinigis mea manoto!” 

CHAPITRO VII. 


KARCERO. 


LA GRUPETO atingis Flagstaff ante dimezo, 
veninte a sat bona voyeto kelka milii de la 
dometacho dil banditi ed irinte alonge ol til 
l'urbo. Sonny sidis sur sua propra kavalo. 

Esis belega dio, la cielo esis intense, 
kristale blua, ed orea suno minacis fuzigar 
l'amasigita nivo. La Frisco-Somiti, le maxim 
alta en Arizona, aparis akute cizelita ye la 
horizonto, du dazlante blanka pinti cirkum 
qui vagis la lasta nivo-nubi quale kremo 
quirlita. 

Ol esis bonega dio—esar libera. Sonny 
esis kurioza, kad il lastafoye regardas 
l'extera lando. 

Veninte al urbo, Sonny e la danjerozulo 
havanta vizelatra vizajo quik duktesis a la 
karcero—mikra edifico ek briki, mi-subtera, 
en la sama placo ube esas la korto. 

“Ka me povas irgamaniere helpar tu, 
Tabor?” ushero benigne questionis, dum 
ke la kordi di la proskriptito esis forprenita 
exter la karcero. 

“Nur tale” Sonny sincere demandis. 
“Certigez ke Fardo esez bone sorgata, ka 
yes?” 

“Me ya facos lo!” kordiale klamis Timlin. 
“Me ne oblivias ke me debas mea vivo, 
dicante poeziale, a ta tua makulizita kavalo! 
Ka tu vidas ta stablo por lokacebla kavali 
ibe trans la placo? Me pozos lu on ol e lo 
maxim bona en Flag ne esos tro bona por 
lu.” 

“Danko, amiko,” la proskriptito ridetis. 

Flagro Curtland, pos ke lua vundita 
shultro esis pansata, pulsesis adinfre alonge 
l'eskalero dil karcero kun Sonny. 

“Ne pozez me en la sama celulo kun 
Tabor,” lu plendachante pregis. “Me es 
vundita, e lu batos me.” 

“Esez tranquila” Sonny disestimante 
dicis, “tu ne valoras la peno.” 

“Es nur un celulo; do vi amba iros aden la 
sama buxo,” grunis Timlin. Lu klefapertis la 
solida stala pordo dil karcero ed eniris dop 
sua kaptiti. 

Esis streta paseyo, ye un latero esis kajo 
facita ek pezoza fera stangi de pavimento til 

plafono. Timlin klefapertis olua pordo, e 
pos ke Sonny e Curtland enirabis, klozis e 
sorgeme klefklozis ol per klefo sur stala 
ringego. 

“Me periodale adportos via repasti,” lu 
promisis, ed ekiris. 

Pos ke lu livabis, Sonny exploris sua 
karcero. La kajo esis equipata per quar fera 
liteti, o plu juste, tabuli, e du ligna siteli. La 
pavimento esis ek solida petro, e Punika 
fenestro esis en la paseyo, por ke mem 
ekregardar, certe eskapar per olu, esez 
neposibla. Olu esis anke fere stangizita. 

“Tu ne iros irgaloke, ka ne?” mokante 
dicis sua kunkaptito havanta maligna 
vizajo. 

Sonny ne respondis. Il luktis kun su por 
ne desesperar. Il ne esis tala viro quala 
desesperas, ma il nultempe experiencabis 
tante senespera stando. 

Ilua penso similesis la trauroza, mi- 
lumizita celulo. Ol esas un karcero, 
semblante, ek qua il nultempe iros—til 
venas la tempo por marchar al jibeto. 

Dineo «adportesis; plu tarde, pos 
semblante dii, supeo. Obskureskis, ma luno 
aparis e jetis inklinata radii tra la stangizita 
fenestro en la paseyo. 

Sonny fatigesis; il ne dormabis dum du 
nokti, e malgre ilua peni, savis ke il facile 
dormeskos. Il jetis su adsur un de la liteti e 
klozis sua okuli. 

Curtland squatis en un angulo, fumagis 
nekontebla bruna sigareti, e nervoze spektis 
Sonny, quale se lu timis ke Sonny venjos su 
kontre lu per donar la batado meritita. 

Ante dormeskar, Sonny vidis 
lintermitanta brilo dil pinto dil sigareto di 
Curtland. Lore il eniris dormo profunda e 
sensonja. 


l vekis pro stranja sento di 
destranquileso. Il ne savis quante longe il 
dormabis, ma la luno desaparabis ed esis 
nur febla sugesto di griza cintilo en la 
fenestro, ed il komprenis ke balde 
jorneskos. 

Quo vekigabis ilu? Il senbruise jacis, 
esforcis pensar. Il audabis ke ulu nelaute 
parolas—il esis certa pri lo, certa ke il ne 
sonjabis. 

E ta voco ne esis la voco di ilua 
kunkaptito! Ol sonis quale—il forte igis sua 
cerebro rimemorar—ol sonis quale la voco 
di Van Aldean! 

“Ma to ne es posibla!” il pensis. 

“Ka tu dicas, ke tu havos du kavali 
vartanta ye ca latero dil placo?” ulu susuris. 

To esis Curtland, sendubite! Sonny rapide 
rekte sideskis. 

“Quik irez, Van,” il audis la siso di 
Curtland, e Sonny esis certa ke il audas 
pedpazi irar del fenestro ultre la kajo. 

“Ka tu havas vizitanto?” Sonny Tabor 
klamis—— 

Il lore povis apene vidar la formo di 
Curtland. Ye la questiono, la fripono 
rigideskis. Ma ne respondis. En la tenebro 
dil kajo il audis ke la homo grincas sua 
denti. 

Divenis plu lumoza, e Sonny staceskis, 
beis, e regardis tra la stangi dil kajo a la 
streta koridoro. Ilua okuli streteskis pro la 
vidaĵo. Sur la pavimento dil paseyo esis 
longa e dina bastono havanta kordeto ligita 
an un extremajo. 

“Nu, ka tu vidas sat multo?” mokante 
dicis la vizelatra bandito. 

“Tua amiko evidente adportis donacajo a 
tu.” Sonny ridetis. 

“Donacajo por tu, anke, ulmaniere,” la 
danjerozulo mokachis. “Tu nultempe 
pendigesos, Tabor, puero.” 

“Bona novajo,” Sonny kalme dicis. 

“Pro ke me havos la plezuro mortigar tu!” 
grunachis Curtland tra sua salianta denti, 
ed il pozis un manuo aden sua 
desbutonizita kamizo ed ektiris Colt-.45. 

“Van Aldean,” Sonny dicis sen saltetar, 
“ne donis to a tu nur por mortigar me.” 

“No, me anke eskapos per ol,” oglachis 
Curtland. “Me mortigos du uceli per un 
roko. Me quitesos ye tu, e samtempe ekiros. 
Stacez plu fore,” lu kriis, retroe pazante til 
la fora extremajo dil kajo ed apuntanta la 
pektoro di Sonny. “Stacez plu fore, o tu nun 
mortos!” 

“Askoltez, homo, me ne timas ta pafilo,” 
nelaute dicis Sonny Tabor. “Viro qua balde 
pendigesos me timas multa kozi, do 
rimemorez lo!” 

“Tu ne vartos la pendigisto,” maligne 
joyis la mortiganto havanta ratatra vizajo. 
“Tu balde esos en tua tombo. E me esos 
libera—libera, kun mea parto di ta okamil!” 
Lu rauke ridis. “Kande l'ushero venas por 
adportar nia dejuno—kande lu apertas ca 
kajo-pordo—me mortigos lu. Van esos 
extere kun kavalo por me, e ni iros a 
Kalifornia! E me mortigos tu, damnez tu, 
samtempe kam me mortigos ushero.” 

“Tu ne mortigos l’ushero, homo,” Sonny 
lente dicis. 

“E pro quo ne?” mokis Curtland. “Tam 
balde kam lu apertos ca pordo per sua klefi 

“Tu ne mortigos lu,” ferme repetis Sonny, 
“pro ke me ne permisos tu.” 

Odio flagris rede en la maligna okuli di 
Curtland. Il retrotiris la perkutilo di la .45. 

“Nu, me mortigos tu nun, damnita——” 

“Bueno,” dicis la yuna proskriptito. “Facez 
lo, ma se tu facus lo, tu havus nul eskapo. 
La sono di ta pafo sonigos l’alarmo—e 
laute.” 

“Poltron amiko di oficiri! Reptanta——” 

“Me ne amas l'oficiri tam multe kam me 
odias tu e tua sorto, Curtland!” Sonny 
klamis, ilua blu okuli flagrante per 
sturmatra lumi. “Ante ke me vidus tu ocidar 
Vushero, me levus la tekto di ca karcero per 
klamo por helpo, e tu povus pafar ed esez 
damnita!” 

Lore esis tota jorno, ed il vidis ke la 
vizajo dil danjerozulo konvulsas e tordas 
su, livida per mixita timo e furio. 

“Se tu lon facus—” lu grunachis. 

Ma Sonny sekrete movabis vers lu, 
milimetro pos milimetro, e lore, quale 
saltanta pumao, il jetis su adsur Curtland, 
pasis intervenanta spaco per un rapida 
salto! 

CHAPITRO VIII. 


TIMLIN ADPORTAS DEJUNO. 


ILUA ATAKO esis tante subita ke la bandito 
havanta salianta denti ne havis sat multa 
tempo por evitar, e Sonny sucesis sizar la 
karpo di la manuo qua tenis la pafilo. Lore 
komencis terorinda lukto. 

Curtland esis male jenita da sua vundita 
sinistra shultro, ma lu plue pezis non 
kilogrami kam Sonny, esis plu alta de un 
kapo, e tre forta. La du viri luktis per 
frenezio genitita da desespero. 

Paf! Krak! Sonny tenis la karpo di 
Curtland per sua sinistra manuo, e per la 
dextra il retroe pulsis la kapo dil mortiginto 
per du forta frapi de infre. 

Kompensante, Curtland hastigis Sonny, 
nur per pezo e furio, an la stangi dil kajo, 
samtempe frapante la proskriptito en la 

ventro per la pezoza pafilo, ma sen sucesar 
laxigar la teno di Sonny. 

Curtland ne audacis pafar. Lua libereso 
dependis de ne sonigar l'alarmo, e por 
certigar ke la pafilo ne explozez, lu movabis 
sua fingro ek la ponteto, intencis uzar 
larmo kom bastono. 

“Tu volas haltigar me, ka yes?” lu 
grunachis. “Mofeto!” 

Krak! La dextra pugno di Sonny kurvatre 
frapis la maligna vizajo di Curtland, 
ruptante pulsis adinterne la salianta denti 
dil danjerozulo. 

Havante reda bavajo ye la boko, Curtland 
forte levis sua genuo. Kunligita, li amba 
karambolis del stangi e falis al pavimento e 
ruladis. 

Curtland luktis quale bestio, e per plu 
ruzemeso kam bestio. Lu uzis e lua pedi e 
lua manui. Lu mordis ed arachis, stridis 
quale rato irgekande lua vundita shultro 
frapesis, ma obliviis la doloro pro sua 
dementa furio. Lua boko spumifis reda 
salivo ye omna respiro. 

Anhelante, li furioze frapegis l'una 
altra, lia tremanta muskuli bufis en granda 
saliaji e strii dum la lukto. Alternante l'unu 
esas sub l’altru. 

Un okulo di Curtland klozesis, e lu 
hororinde astmatre respiris. La taloni di lua 
boti angorante batis la pavimento dum ke la 
harda pugno di Sonny frapis lu sub la 
kordio. 

“Liberigez me, e me—me lasos ke tu 
venez kun me, Tabor,” lu strangulate dicis. 
“Ni amba— eskapos!” 

“Me ne negocias—kun tu, homo,” Sonny 
anhelis. 

Itere li turnis su, jiris trans la petra 
pavimento dil kajo. Curtland sucesis atingar 
la vizajo di Sonny per sua unglegatra fingri, 
e lu krabatre plunjis oli aden ilua vango. 
Lua polexo serchis l'okulo di Sonny. Sonny 
luktis, ma ne povis liberigar sua kapo. Pos 
plusa instanto il esos domajita blindigita. 

Per extrem esforco, il sucesis eskapar la 
terorinda teno, ma facante lo mustis cesar 
sua teno sur la pafilo-karpo dil danjerozulo. 

“Nun, damnez tu!” kriachis Curtland, e lu 
violente frapis la temporo di Sonny per la 
granda Colt. 

La kajo semblis demente jirar. La 
proskriptito sentis ke ilua forteso ekfluas. Il 
lastafoye esforcis protektar su, ma itere— 
cafoye plu forte—la revolvero-tubo frapis 
ilua kranio. 

Kun bruiso quale mil kirko-kloshi, 
nigreso hastis adsur ilu. Miliono de bunta 
lumi semblis flagrar avan ilua okuli, lore 
extingesis, ed omno esis obskura e 
silencoza. 


Sonny nur gradope konscieskis. 
Adminime un duimo di horo pasabis, nam 
la frua suno brilis tra la fenestro. Il sternesis 
sur un de la liteti, lana kovrilo sur ilu. 

Curtland evidente pozabis il ibe, por ke 
ushero venante kun la dejuno supozez ke 
nulo mala eventabis. Sonny vidis ke la 
fripono apogas su an la pordo dil kajo, la 
pafilo tusita nevideble sub la kamizo. 

Sonny volis saltar ek la liteto, e trovis, ke 
il ne povas movar. Simile a koshmaro. Il 
semblis nek dormar nek vigilar. 

Il apertis sua boko por ekkriar, ma nula 
sono venis. Ilua kapo terorinde pulsis, ed il 
nauzeis. Ilua vizajo esis humida per kolda 
sudoro. 

Lore, adminime, la frapi recevata tote 
paralizis ilu! 

Curtland remarkis ke ilua okuli apertesis, 
e lu venis vers la liteto, cirkonspekte 
spektis lua viktimo. 

“Ne longatempe,” lu mokis. “L'ushero 
venos ye irga minuto, nun, e me mortigos 

lu per mea unesma pafo. Me pafos tua kapo 
per la duesma!” 

Sonny esforcis rular al pavimento, ma 
ilua muskuli refuzis obediar. La celulo 
semblis acensar e decensar quale baskulilo. 

Il ankore esforcis riganar luzo di sua 
gambi e brakii kande il audis briska pazo 
extere e la klikto di klefo en la seruro dil 
extera pordo. 

“Lu venas!” Curtland subridachis. Lua 
manuo reptis aden sua flanela kamizo. 

De ilua jaco-plaso, Sonny klare vidis 
omno. Sunlumo-makulo eniris la tenebroza 
karcero kande la chefa pordo apertesis e 
Yalta, magra formo di ushero Pat Timlin 
aparis. 

Lu portis granda stana pleto kovrita per 
pladi sur la palmo dil una manuo, ed en 
l'altra lu tenis sua klefo-ringego. La saporoz 
odoro di kafeo flotacis tra la karcero. 

“Bon matino, homi,” gaye salutis 
Vushero. 

Lua sporni tinkletis sempre plu proxime 
alonge la paseyo. Lu pauzis apud la pordo 
dil kajo, tastis por la klefo. 

“Saluto, Tabor! Ka tu ankore restas en la 
lito?” lu subridis. “Devas vekar. Me hike 
havas bonega nutraji por tu—mem plu bona 
kam la repasto quan tu koquis por me. 

Lardo, ovi, paneti, e mielo de la Chiniana 
restorerio. Es bona manjaji, ka ne?” 

Venis klikto kande lu turnis la klefo en la 
seruro. Itere Sonny esforcis klamar averto, 
malgre sua savo, ke esas tro tarda. 

Lu terorinde esforcis, ed ulo semblis 
snapar, ed hastoze omna kapableso di 
Sonny retrovenis. Il trovis su, jus kande 
Timlin apertis la pordo. 

“Atencez, ushero!” il «klamis, e 
saminstante jetis su vers la gambi di 
Curtland. 

Br-r-rang! En la streta spaco dil karcero, 
la bramo dil .45 di Curtland similesis 
tondro-stroko! 

To esis ekita dal bruiso di frakasata pladi 
dum ke la stana pleto falis del manuo di 
Timlin e frapis la petra pavimento. Kafeo 
plaudis vers la plafono kom bruna “geyser”. 

L'oficiro krietis, lua manuo flugis a sua 
kapo e lu shancelis a sua genui, lore falis 
adavane adsur sua vizajo, la brakii 
extensita. 

La danjerozulo saltis super la sternita 
formo e ja esis en la paseyo. Lu jiris e 
dufoye pafis ye Sonny, ma la proskriptito 
adinfre falabis. L'unesma kuglo deturnesis 
frapante un del stangi dil kajo, l'altra ululis 
nur milimetri super la kapo di Sonny. 

Tempo esis precoza segun Curtland, e lu 
kuris alonge la paseyo. Sonny Tabor tranis 
la .45 dil ushero ek olua revolveruyo, ma 
Curtland desparabis tra l'extera pordo ante 
ke il povis pafar. 

“Ka tu es male vundit, ushero?” la 
proskriptito anhelis, falis a sua genui apud 
la jemant oflciro. 

L'okuli di Timlin apertesis, klozesis, lore 
larje apertesis e restis tale. Lu esis nur 
frolita dal kuglo. La kuglo dil mortiganto 
kelke kaneletizis la kranio, stuporis lu dum 
instanto. La rapida ago di Sonny Tabor 
spoliabis la apunto di Curtland. 

“Quo—ube——” l'oficiro stuporate klamis, 
tastis ye la vakua revolveruyo. 

“Me havas tua pafilo, e me retenos ol 
kelkatempe—komprenez?” severe dicis 
Sonny. “Me facos tua laboro kom ushero 
hodie! E se tu venus kun me, hastez, ante ke 
ta du krotali eskapos!” 

CHAPITRO IX. 


FARDO GANAS KUR- 
KONKURENCO. 


YE TA FRUA HORO la stradi dil urbo esis 
preske vakua. La soni dil pafado en la 
karcero atraktabis kelka flananti ek la 
proxima drinkeyo, ma la korto-placo esis 
vakua kande Sonny Tabor ed ushero Timlin 
hastis trans ol vers la stablo por lokacebla 
kavali ye la strad-angulo. 

Survoye li vidis kurta videto di du 
kavalkanti qui foriras per granda rapideso. 
Un de li esis Curtland, sur granda daimea 
kavalo, e Sonny konjektis ke Valtru, sur 
magra kastanea kavalo, esas Van Aldean. Li 
kavalkabis rekte tra la chefa parto dil urbo e 
lore iras adsude per maxim rapideso. 

Sonny saltis tra la niv-amasi al stablo- 
pordo, e la longa gambi dil ushero sequis 
jus dop ilu. 

“Adduktez mea makulizita kavalo—quik!” 
il klamis ye l'ocianta stablisto. “E donez la 
duesme maxim rapida kavalo en l'urbo al 
ushero!” 

“Quo== 

“Hastez!” kurte dicis la proskriptito, e la 
lakeo, l'okuli saliante pro vidar la granda 
Colt en la manuo di Sonny, rapideskis! 

Lu adduktis Fardo e rufa kavalo forte 
muskulizita ed havanta gracila gambi. 

“Co es la maxim rapida en l'urbo!” 
anhelis la lakeo. 

“Dop Fardo, forsan,” dicis Sonny Tabor, 
qua ja pozis selo sur sua avida kavaleto. 
“Buklagez tua kareno, ushero—ni hastez!” 

“Me devas querar paĥlo—” diceskis 
Timlin. 

“Tu ne bezonas ol,” severe dicis la 
proskriptito. “Me havas.” 

Livante la timigita stablo-lakeo bear dop 
li, Sonny e ushero ocilante acensis lia 
kavali e plaudis aden la strado. Kolo apud 
kolo, la makulizita kavalo e la rufa kavalo 
galopis quale fulmino tra urbo adsude. 

Tasinse esis kolinatra ruro puntizita per 
kelka arbori. La voyo hike ed ibe kovresis 
per nivo, parti esis glaciigita, e kavalkado 
ne esis facila. La du kavali, tamen, galopis 

frenezioze ed atingis ritmoza pazo qua 
manjis milii. 

“Tu devas transdonar ta pafilo, Tabor,” 
Yoficiro anhelis. “Tua kavaleto ne povas 
egalesar ca rufo.” 

Li ne plus povis vidar la chasaji, ma lore 
li itere vidis la banditi—movanta punti, 
obskur avan la nivo, for avane. La huf di lia 
kuranta kavali frapis nubi ek nivo dop li 
quale fluganta spumo. 

“Me kredas ke ni rajuntas!” Timlin 
klamis. “Tu ne devas sole atakar li, yunulo. 
Li——” 

“Me mustas senkulpigar mea nomo de ta 
akuzo pri banko-spolio. Me agos kom 
ushero, tu sequez,” Sonny replikis. “La 
homo kun Curtland es Van Aldean, la 
quaresma bandito—la homo quan tu 
opinionis me esar. Ilta esis qua 
kontrabandis la pafilo aden la karcero.” 

Malgre la spornago di Timlin, e quankam 
ol kuregis mirakloze, lua rufa kavalo 
tardeskis dop la gracila ma muskuloza 
kavaleto dil proskriptito. Unesme non metri 
dop olu, plu tarde dek-e-ok—lore quaradek. 

“Rajuntez li, Fardo mea kara!” Sonny 
murmuris. 

Il esis min kam un milio dop Curtland e 
Van Aldean, e pos tre kurta tempo ta disto 

esis nur un duimo di milio. Fardo rajuntis, 
kuris alonge la nivoza voyo quale se ol esus 
kur-agro. Metrope la makulizita kavaleto 
pluproximeskis. 

Br-r-r-rreee! Wir-r-r! Un kuglo, lore plusa 
kuglo, zumis super la kapo di Sonny. 

Il lore esis en porteo. La du banditi, 
komprenante ke li ne povas devancar il, 
turnabis sua kavali de la voyo. Li kuris vers 
rampo puntizita per pini e stumpi, e rapide 
pafis. 

La nivo esis tro profunda ibe por ke li 
fore irez. Kande lia kavali mispazis e faletis, 
en nivo preske til lia ventri, la banditi saltis 
del seli e squatis por celar su. 

Sonny anke decensis, komprenis ke viro 
en selo esas plu bona pafo-skopo kam viro 
peda. Ed il ne volis ke Fardo esez pafita. 

“Ferme stacez, caballo, me rivenos o——’ 

Il rezolveme travadis la niv-amasi, trakis 
sua chasaji. Li lore esis nur kinadek metri 
for ilu, celita dop stumpi. 

“Venez de ibe, la manui levita, vi amba, o 
ni hike e nun pafos til la fino!” Sonny 
klamis a li. 

Li respondis per pafado e blasfemanta 
krii. Kuglo zumis adinter ilua pedi e 
spricigis nivo adsur ilu. 

“Segun via volo, bandidos!” la 
proskriptito kolde dicis, squatis ed ektiris 
unesmafoye la Colt-.45 dil ushero. Il vidis 
mikro punto di koloro alonge la bordo di un 
stumpo—la kamizo-maniko di Van Aldean. 
Rapide apuntante, il pafis. 

Kriacho pro doloro e furio del bandito- 
chefo montris ke ta unesma pafo ne esis 
vana. La du danjerozuli restis dop sua 
stumpi, l'unu nur kelka metri for l'altru. Li 
ne lore montris su, e Sonny vartis. 

E li vartis ilu—askoltis por irga sono qua 
revelos ilua preciza loko. Li ja experiencabis 
exemplo dil pafo-habileso di Sonny, e li ne 
intencis riskar su nenecese. 

Sonny ne movis dum plura minuti. Lore 
il prenis poka nivo per la sinistra manuo, 
rulis ol aden nivo-bulo, e jetis ol vers la 
kolino-latero. Ol spricizis la stumpo dop 
qua Van Aldean celas su. 

Kun nervoza klamo, la homo havanta 
tordita nazo saltante staceskis quale 
marioneto, pafilo frenezioze explozante. E 
kande lu montris su, la .45 di Sonny bramis. 

Yen la fino di Van Aldean! Kun stranja, 
frostiganta klamo, l'ocidinto alte saltis aden 
la aero, falis, e rulis alonge la kolino en la 
nivo, livante karmezina strio dop lu. 

“Nun me vokas tua nomo, Curtland,” 
kalme dicis Sonny. “Ka tu ne opinionas ke 
tu devas itere irar al karcero kun l'ushero, o 
ka——” 

Sequis tensata silenco, lore Curtland 
preske kriachis: 

“Ante lo me vidos tu en inferno! Tu 
ruptis tua ultima kapsulo, Tabor! Me finigos 
tu!” 

Kun sua pafilo batante terorinde, rat-a- 
tat-tat, lu saltis de sua celo-loko, Fokuli 
mortigante brilanta. 

Ma lu tro haste pafis. Sonny Tabor pafis 
nur unfoye, presis la destensilo lente e 
konsiderite. Curtland shancelis, faligis sua 
pafilo, e spasmatre skrachis sua pektoro. 
Lore lu falis. Lua lasta tusado finis kom 
morto-stertoro. 

Finesis. Sonny sorgeme regardis lu, lore 
ejektis la vakua sheli de la fumifanta Colt e 
turnis su por decensar la kolino. 

Il venis justatempe por renkontrar 
ushero Pat Timlin, qua arivis per sua 
anhelanta rufa kavalo. Lu decensis e venis a 
Sonny sur la nivoza kolino-latero. 

“Ka tu prenis li amba?” l'oficiro ekkriis. 

“Ne granda lukto,” Sonny nelaute dicis. 
“Koyoti ne savas quale luktar, me supozas. 
Traserchez la poshi di Van Aldean, ushero. 

Me konjektas ke lu probable portas la 
dinero del banko.” 

Timlin genupozis dum instanto apud la 
kadavro, traserchis la vesti dil bandito. Il 
staceskis kun triumfo-krio, tenis dika fasko 
de bilieti, omna de granda valoro. Pos 
kontir oli, il satisfacate subridis. 

“Preske omno hike,” lu anuncis. 

“Muy bueno!” la proskriptito sospiris. “La 
spolio en Flagstaff es un krimino pri qua me 
ne es kulpoza, omnakaze.” 

Li rivenis a la voyo, e Sonny acensis sua 
makulizita kavaleto. 

“Me iras al dezerto, ushero, e plu varma 
vetero,” il ridetis. “Me esperas ke tu ne esez 
obstinema e ke tu ne esforcez haltigar me. 
Ka tu rankoras?” 

“Ka rankoras?” repetis Timlin kun lenta 
rideto. “Per Deo, yunulo! Ka plu varma 
vetero? Hu, ma tu ya varmigis Kokonino!” 

“Adios, amigo! Restez ek nivo-sturmi,” la 
proskriptito ridis. 

“E tu restez for mea stat-distrikto!” 
klamis l’ushero, dum ke la gracila kavaleto 
kabris e kuris adavane. “Me es l'ushero, e tu 
embarasas me! Se me itere kaptus tu-—” 

Ma Sonny Tabor, irante vers la land- 
limito, ne povis audar, e lu sempre plu 
rapide kavalkis. Timlin spektis il til ke il 

desaparabis dop fora kolino, lore profunde 
sospiris e rulis bruna sigareto. 

“Tabor salvis mea vivo trifoye, lu 
murmuris. “Ta kindo ya es nekustumala 
sorto de proskriptito!” 


FINO 

